บลจ.กรุงไทยเปิดขาย2กองทุนใหม่
บลจ.กรุงไทยออกกองทุนใหม่ 2 กองทุน ลงทุนตราสารหนี้ในประเทศ 3 เดือน จ่าย 085% ต่อปี ลงทุนพันธบัตรเกาหลี 11 เดือน จ่าย 1.80% ต่อปี
3 มี.ค. 2553

บลจ.กรุงไทยออกกองทุนใหม่ 2 กองทุน ลงทุนตราสารหนี้ในประเทศ 3 เดือน จ่าย 085% ต่อปี ลงทุนพันธบัตรเกาหลี 11 เดือน จ่าย 1.80% ต่อปี 
นายสมชัย   บุญนำศิริ   กรรมการผู้จัดการ   บริษัทหลักทรัพย์จัดการกองทุน (บลจ.) กรุงไทย เปิดเผยว่า บริษัทเปิดจำหน่าย อีก2กองทุนตราสารหนี้ทั้งในและต่างประเทศ  ได้แก่  กองทุนเปิดกรุงไทยประจำ3เดือน คุ้มครองเงินต้น 3 (KTFIX3M3)   เปิดจำหน่ายตั้งแต่วันนี้ถึงวันที่ 5 มี.ค.2553  อายุโครงการ  3 เดือน  เป็นกองทุนที่ลงทุนในพันธบัตรภาครัฐในประเทศ   ในสัดส่วน   75%  และเงินฝาก / บัตรเงินฝาก / ตั๋วแลกเงินของธนาคารสินเอเชีย และธนาคารธนชาต ในสัดส่วน25% ของมูลค่าทรัพย์สินสุทธิของกองทุน  ส่งผลให้ผู้ลงทุนได้รับผลตอบแทนประมาณการที่ 0.85 %ต่อปี   เหมาะสำหรับนักลงทุนที่รับความเสี่ยงได้ในประดับต่ำ
นอกจากนี้  บริษัทยังเปิดจำหน่ายกองทุนเปิดกรุงไทย ฟอเรน ฟิกซ์อินคัม 11M1(KTF  11M1 )  อายุโครงการ 11 เดือน  มูลค่า 1,500 ล้านบาท  เป็นกองทุนที่เน้นลงทุนในตราสารหนี้ต่างประเทศ  เปิดจำหน่ายตั้งแต่วันนี้ถึงวันที่ 9 มี.ค2553  มีนโยบายลงทุนในพันธบัตรภาครัฐประเทศเกาหลีใต้ทั้ง 100% ผู้ลงทุนจะได้รับผลตอบแทนประมาณการที่ 1.80 %ต่อปี  มีการป้องกันความเสี่ยงจากอัตราแลกเปลี่ยนทั้งจำนวน   โดยผู้ลงทุนจะไม่เสียภาษีหัก  ณที่จ่าย 
นายสมชัย  กล่าวถึง ภาวะการลงทุนในพันธบัตรเกาหลีใต้   ว่า นักลงทุนยังมีความต้องการลงทุนในพันธบัตรเกาหลีใต้ อยู่ในระดับสูงทั้งจากในและต่างประเทศ จึงเป็นสาเหตุที่ทำให้ผลตอบแทนจากพันธบัตรเกาหลีในรูปสกุลวอนปรับตัวลดลงอย่างต่อเนื่อง โดยเฉพาะพันธบัตรที่มีอายุน้อยกว่า 1 ปี   
อย่างไรก็ตาม  สภาวะตลาดยังมีความผันผวนจากกระแสข่าวเกี่ยวกับมาตรการ การจำกัดการกู้ยืมเงินสกุลดอลลาร์สหรัฐฯในธนาคารพาณิชย์ต่างประเทศที่อยู่ในเกาหลีใต้   ส่งผลให้อัตราดอกเบี้ยกู้ยืมเงินดอลล่าร์ผ่านตลาดสวอปปรับตัวเพิ่มขึ้น  ภายใต้สถานการณ์นี้ ทำให้ผลตอบแทนจากการลงทุนในพันธบัตรเกาหลีใต้เมื่อแปลงกลับเป็นสกุลเงินบาทปรับตัวดีขึ้น  โดยคาดว่า สถานการณ์ดังกล่าวเป็นเพียงระยะสั้น   จึงเป็นโอกาสที่ดีสำหรับการลงทุนในช่วงเวลานี้  เพื่อล็อคอัตราผลตอบแทนไว้    ทั้งนี้  หากเปรียบเทียบกับการลงทุนในกองทุนพันธบัตรในประเทศ ที่มีอายุใกล้เคียงกัน ผลตอบแทนประมาณการที่    1.20% ต่อปี  ซึ่งกองทุนพันธบัตรภาครัฐเกาหลีใต้ ยังเป็นกองทุนที่ให้ผลตอบแทนที่จูงใจ